Askim
Wai na ol birua bilong Jisas i sutim tok long pasin bilong wasim han?
Ol birua i sutim tok long Jisas na ol disaipel long planti samting. Lo Bilong Moses i kolim sampela samting ol manmeri i mas mekim bilong kamap klin taim ol kain samting olsem i kamap: sua i kamap long bodi, meri i kisim sik mun, ol manmeri i kisim sik lepra, o sapos ol i holim bodi bilong man na animal i dai pinis. Lo i kolim tu ol samting ol i mas mekim bilong kamap klin. Ol manmeri inap givim ofa, waswas, o tromoi blut o wara long man na ol samting i doti.—Wkp., sap. 11-15; Nam., sap. 19.
Ol tisa bilong lotu Juda i putim sampela tok moa i go long ol dispela lo. Wanpela buk i tok, ol dispela lo “i bilong painimaut hau man i kamap doti, hau em i mekim ol narapela i kamap doti, wanem ol samting i kamap doti na wanem ol samting i no kamap doti, na ol samting na pasin ol manmeri i mas mekim bambai ol inap kamap klin gen.”
Ol birua i askim Jisas: “Bilong wanem ol disaipel bilong yu i no save bihainim kastam em ol man bilong bipo i save bihainim? Ol i save kisim kaikai na han bilong ol i no klin.” (Mak 7:5) Ol dispela birua i no askim long pasin bilong wasim han paslain long man i kisim kaikai, nogat. Ol tisa bilong lotu Juda i laik bai ol man i mas kapsaitim wara long han paslain long ol i kisim kaikai. Buk yumi kamapim tok bilong en long paragraf paslain i tok, ol tisa bilong lotu “i save tok pait long wanem kain ol dis o sospen ol i ken yusim long kapsaitim wara, na wanem kain wara i stret long yusim, na husat i mas kapsaitim wara, na wara i mas karamapim han i go inap long wanem mak.”
Jisas i tok stret long ol lida bilong lotu Juda: “Aisaia i tok profet long yupela ol man bilong tupela maus, em i raitim tok olsem: ‘Ol dispela manmeri i save onarim mi long maus, tasol bel bilong ol i stap longwe long mi [Jehova]. Ol i lotu nating long mi, long wanem, ol samting ol i skulim ol arapela long en, em ol tok bilong man tasol.’ Yupela i lusim tok bilong God na yupela i holim strong ol kastam bilong ol man.”—Mak 7:6-8.
tpi_Latn tpi_Latn tpi_Latn tpi_Latn tpi_Latn tpi_Latn